過乖崖堂
作者：張栻
朝代：宋

paragraphs: 平生乖崖公，及此拜仿像。
凜然風埃外，餘子避英爽。
憶公昔正色，抗論指邪枉。
念當絕其根，所畏日滋長。
晴空轟雷霆，下土走魅魍。
云何廊廟姿，半世江海上。
徒令治郡聲，迄今滿天壤。
論相危及公，亦豈坐倔彊。
嗟哉彼隘俗，利欲扼其吭。
聞公卓絕風，吐舌仍儻怳。
豈知古之人，事業係所養。
臨機隨手應，如爬適苛癢。
李侯亦高世，希蹤自疇曩。
萬里見丹青，高堂闢虛敞。
琅琅壁間記，讀者興慕仰。
我來歲云莫，霜林振餘響。
嘆息重徘徊，題詩詔吾黨。